Թատրոնի միջազգային ինստիտուտ

Թատրոնի միջազգային ինստիտուտ (ԹՄԻ, ), աշխարհի խոշորագույն թատերական կազմակերպությունն է, որը հիմնվել է 1948 թվականին, թատրոնի և պարի փորձագետների և ՅՈՒՆԵՍԿՕյի կողմից։ Կազմակերպությունը նվիրված է թատերական արվեստին և կարևորում է ՅՈՒՆԵՍԿՕ-յի նպատակները փոխըմբռնման ու խաղաղության և մշակութային արտահայտչականության պաշտպանության համար` անկախ տարիքից, սեռից, համոզմունքներից կամ ազգությունից։ Կազմակերպությունն աշխատում է ազգային և միջազգային մակարդակներում, արվեստի կրթության, միջազգային փոխանակման և համագործակցության և երիտասարդական թրեյնինգների ոլորտներում։ ԹՄԻ-ն ամեն տարի Փարիզում կազմակերպում է Պարի միջազգային օրն ու Թատրոնի համաշխարհային օրը։

Նպատակներ 
Իր առաքելությունն իրականացնելու համար Թատրոնի միջազգային ինստիտուտը.
 քաջալերում է բեմադրական արվեստի ոլորտում (դրամա, պար, երաժշտական թատրոն) գործունեությունը,
 ձգտում է ընդլայնել համագործակցությունները բեմադրական արվեստով զբաղվողների և կազմակերպությունների միջև, ինչպես ազգային, այնպես էլ` միջազգային մակարդակներում,
 ստեղծում է միջազգային գրասենյակներ` տարբեր երկրներում ԹՄԻ կենտրոններ հիմնելու համար,
 հավաքում է փաստաթղթեր, տարածում է ցանկացած տեսակի տեղեկատվություն բեմական արվեստի վերաբերյալ,
 ակտիվորեն համագործակցում է Ազգերի թատրոնի զարգացման համար և խրախուսում ու համակարգում է թատերական կոնգրեսների, վորքշոփների և փորձագետների հանդիպումների, ցուցահանդեսների և համագործակցությունների կազմակերպումը, ինչպես տարածաշրջանային, այնպես էլ` վերտարածաշրջանային մակարդակներում, իր անդամների հետ համագործակցելով,  
 պաշտպանում է բեմական արվեստի ազատ զարգացումն ու օժանդակում է բեմական արվեստների մասնագետների իրավունքների պաշտպանությանը։

Կազմակերպություն 
ԹՄԻ-ն ցանց է` մոտավորապես 92 անդամ կազմակերպություններով։ Տարբեր երկրներում կազմակերպության կենտրոնները միավորում են երկրի թատերական կյանքով ակտիվորեն հետաքրքրվող բեմական արվեստների բոլոր ուղղությունների ներկայացուցիչներին։ Կենտրոնների գործունեությունն ինչպես ազգային, այնպես էլ` միջազգային մակարդակի է։

ԹՄԻ-ն հիմնում է նաև մասնագիտացված տարբեր կոմիտեներ, որոնք ուսումնասիրում են բեմական արվեստի որոշակի նեղ ուղղություններ, ինչպիսին է, օրինակ, Հաղորդակցման կոմիտեն, որը նվիրված է թատրոնի առաջխաղացման համար մեդիայի դերն ուսումնասիրությանը, ինչպես նաև` Պարի միջազգային կոմիտեն։

Ծանոթագրություններ

Արտաքին հղումներ
International Theatre Institute / Martha W. Coigney collection, 1946-2006, held by the Billy Rose Theatre Division, New York Public Library for the Performing Arts

Թատրոն